Reliquia

Una **reliquia** (anca **reliqua** o **relequa**), in sens  relijos l'è un rest de un sant o de vergun qe l'è ojet de venerazion. De regolare l'è ol corp (o una so part), o un ojet legad a la persona (per esempe, ol strument del so martiri). Al vegn dal latin *reliquiae*, qe al vœl dir *rests*.

## Classificazion general
### Ol corp e i so parts
Per i sants la division del corp l'era una pratega cumuna ind el passad. I pudia vesser dovrade per la consacrazion de un nœv santuare, convent o ciexa, qe al deventava insé un center de pietaa e meta di pelegrin.
Plœ l'è important ol sant in question, plœ i so reliquie i è preziose, ma per i parts del corp g'è un olter aspet de considerar: la relazion con la carateristica principala del sant. Per esempe la reliquia plœ venerada de Sant'Antone de Padova, qe l'era famos per la so predicazion, l'è la so lengua.

### Ojets legads a la persona
I è reliquie anc i ojet qe i è staits dovrads ind la veta dal sant, per esempe la crox qe portava al coll, anc se d'ordinare i è considerade de meno del corp.

In qesta categoria i g'ha un post important i reliquie de la Passion de Cristo (la Vera Crox, ol Sant Graal, la Lanza de Lonjin, la Corona de Spine, ecetera) e i ojet qe i è staits dovrads per ol martirio de un sant.

### Ojets ''post-mortem''

I g'è anc di ojets qe i è staits "fabricads" dopo la mort, qe i è considerads reliquie, per esempe i mascare fœnerarie.

### Reliquie de contat
I reliquie de contat i è di ojets qe i ha tocads ol corp (contat diret) o un'oltra reliquia (contat indiret). I è considerade reliquie minor, anc se i g'ha una granda difusion.

## Classificazion ind la Ciexa Catolega
La Ciexa Catoleca l'ha dividid i reliquie (qe i è staite studiade e verificade) in tre class so la base del so valor per ol cult.

**Reliquie de I class**: ojets qi g'ha un legam con un event de la veta de Jesù (parts de la Santa Crox, ciods de la crocefission, la Sindone, ecetera), o rests di sants (ol corp, i oss, cavei, sang, ec.). Qelle di martiri i è considerade plœ preziose de qelle di olter sants. Tante de qeste reliquie qé i è famose per hir-ga mìa fenomeni de decomposizion, segn evident de santitaa. I reliquie qi g'ha un legam con la carateristica principal del sant i è i plœ circade.

Al dé d'incœ la Ciexa l'ha proibid de divider qeste reliquie, come l'era cumun ind i secoi passad.

I è dividide in di sota-categorie (in latin):
* *ex ossibus* - da i oss
* *ex carne* - da la carn
* *ex corpore* - dal corp
* *ex praecordis* - dal stomec o da l'intestin
* *ex piliis* - dai pel
* *ex cineribus* - da la cender (se ol sant l'è stait bruxad)
* *ex tela imbuta sanguine* - da stofa imbevida ind el sang
* *ex tela imbuta cineribus* - da stofa con la cender
* *ex lignum Crucis D.N.J.C.* - dal legn de la Santa Crox
* *ex rupe presepi* - da la Grota de la Nativitaa de Betlem

**Reliquie de II class**: ojet qe ol sant l'ha indossad o al dovrava quand l'era viv.

Sota-division:
* *ex pallio* - dal mantell
* *ex velo* - dal vel
* *ex habitu* - da l'abet
* *ex indumentis* - dai vestids
* *ex arca sepulchralis* - da la tomba
* *ex veste* - da l'abet talar
* *ex fune* - da la corda (de l'abet di relijos)
* *ex cilicio* - dal cilicio

**Reliquie de III class**: un ojet qe l'è entrads in contat con una reliquia de I o II class.

## Riferiments